Diari Oficial de la Generalitat Valenciana


Sumari del DOGV 3464, del 30-03-1999 (1999/2481)

RESOLUCIÓ de 25 de febrer de 1999, de la Universitat d'Alacant, per la qual es convoquen proves selectives per a l'ingrés en l'escala d'oficial d'aquesta universitat.
----------------------------------------------------------------------------------------------------------------------------------------------------------------------

### Dades del document

Número de DOGV
:   3464

Data del DOGV
:   30-03-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/2481


Data del document
:   25-02-1999

Organisme emissor
:   Universitat d'Alacant

Tipus de document
:   Resolució

Descriptors 

:   * professió administrativa
    * concurs administratiu
    * universitat

RESOLUCIÓ de 25 de febrer de 1999, de la Universitat d'Alacant, per la qual es convoquen proves selectives per a l'ingrés en l'escala d'oficial d'aquesta universitat. [1999/X2481]
  
Fent complir el que disposa l'Estatut d'aquesta Universitat, aprovats pel Decret 107/1985, de la Generalitat Valenciana, de 22 de juliol (DOGV de 26 de setembre), i a fi d'atendre les necessitats de personal d'administració i serveis, en ús de les competències que li atribueix l'article 18 de la Llei 11/1983, de Reforma Universitària, en relació amb l'article 3.2 e) d'aquesta i amb l'Estatut d'aquesta Universitat, resolc:
  
Convocar proves selectives per a una plaça d'oficial de la Universitat d'Alacant, segons les següents
  
Bases
  
1. Normes generals
  
1.1. Es convoquen proves selectives per a proveir 1 plaça de l'escala d'oficial per a ocupar llocs d'administració general pel sistema d'accés lliure.
  
1.2. Seran d'aplicació a aquesta convocatòria: el Decret Legislatiu de 24 d'octubre de 1995, del Govern Valencià; la Llei 30/1984, de 2 d'agost, amb les seues modificacions corresponents, en particular la Llei 23/1988, de 28 de juliol, i la Llei 22/1993, de 29 de desembre; la Llei 42/1994, de 30 de desembre; el Reial Decret 364/1995, de 10 de març (BOE del 10 d'abril); els Estatuts de la Universitat d'Alacant i aquesta convocatòria.
  
1.3. El procediment de selecció dels aspirants serà de concurs oposició.
  
1.3.1. La fase d'oposició estarà composta pels exercicis següents, els quals tindran caràcter eliminatori.
  
Primer exercici: resolució per escrit d'un qüestionari amb respostes alternatives sobre el temari proposat en l'annex I. Es valorarà de 0 a 10 punts i caldrà obtenir-hi almenys 5 punts per a superar-lo.
  
Segon exercici:
  
a) Primera fase: resolució per escrit de dos supòsits pràctics, desglossats en preguntes, entre tres que proposarà el tribunal, relacionats amb el temari de l'annex I. Aquesta fase es valorarà de 0 a 10 punts, i caldrà obtenir-hi almenys 5 punts per a superar-la.
  
b) Segona fase: prova sobre el coneixement d'idioma comunitari, tret del català i el castellà, que consistirà en una traducció directa. No tindrà caràcter eliminatori i es puntuarà de 0 a 2 punts.
  
c) Tercera fase: resposta de les qüestions plantejades en un text en valencià, amb instruccions fetes també en valencià. No tindrà caràcter eliminatori i es valorarà de 0 a 4 punts.
  
Tercer exercici: realització d'una prova pràctica referida a les funcions de l'escala. Es valorarà entre 0 i 10 punts, i caldrà obtenir-hi almenys 5 punts per a superar-la.
  
1.3.2. La fase de concurs, que no tindrà caràcter eliminatori, s'aplicarà als aspirants que hagen superat els dos primers exercicis i farà referència a les aptituds, els coneixements i l'experiència dels candidats d'acord amb el barem següent:
  
- Per tenir titulació superior, 0,4 punts, i específica, 0,6 punts (llicenciatura en Geografia, Enginyeria en Geodèsia i Cartografia).
  
- Per l'experiència demostrada, fins a 1,5 punts, a raó de 0,1 punts per cada any de serveis en l'administració pública en llocs d'igual dedicació i 0,05 punts quan la dedicació siga afí, en llocs igualment de l'administració.
  
- Per activitat formativa, fins a un màxim de 1,5 punts, a raó de 0,1 punts per cada curs entre 15 i 50 hores i 0'2 punts per cada curs de més de 50 hores. Han de ser cursos directament relacionats amb la dedicació del lloc i que hagen sigut impartits per l'administració pública o per centres concertats amb aquesta.
  
1.3.3. La puntuació de la fase de concurs, aplicada als aspirants a què es refereix la base 1.3.2, es farà pública amb antelació a l'inici del tercer exercici.
  
1.3.4. La proposta d'adjudicació de la plaça es farà a favor de l'aspirant que, després de ser sumades les qualificacions de tots els exercicis superats, fases eliminatòries o no eliminatòries, i el resultat del concurs, es trobe dins el nombre de vacants oferides.
  
L'aspirant proposat per a l'adjudicació de les places serà nomenat funcionari en pràctiques per un període de tres mesos, durant els quals rebran la formació específica necessària per a desenvolupar les funcions de l'escala.
  
1.5. El primer exercici es farà a partir del dia 15 d'abril de 1999.
  
2. Requisits dels candidats
  
2.1. Per a ser admès en la realització de les proves, els aspirants hauran de reunir els requisits següents:
  
2.1.1. Ser espanyol o nacional de país de la Comunitat Europea
  
2.1.2. Haver fet els divuit anys.
  
2.1.3. Estar en possessió o en condicions d'obtenir el títol de batxiller, FP de segon grau o equivalent.
  
2.1.4. Les persones nacionals de la resta d'estats membres de la Comunitat Europea hauran d'estar en possessió del títol homologat o convalidat a l'equivalent espanyol requerit en la base 2.1.3 o estar en condicions d'obtenir-lo.
  
2.1.5. No patir cap malaltia o discapacitat física o psíquica que incapacite per a l'exercici de les funcions corresponents.
  
2.1.6. No haver estat separat mitjançant expedient disciplinari del servei de qualsevol de les administracions públiques ni trobar-se inhabilitat per a l'exercici de les funcions corresponents.
  
2.2. Els aspirants hauran de posseir tots els requisits enumerats el dia de finalització del termini de sol·licituds i mantenir-los fins al moment de la presa de possessió com a funcionaris de carrera.
  
3. Sol·licituds
  
3.1. Els qui vulguen prendre part en aquestes proves selectives hauran de fer-ho constar en una instància dirigida al gerent de la Universitat, la qual serà facilitada gratuïtament en l'edifici de Rectorat de la Universitat d'Alacant.
  
3.2. La presentació de sol·licituds s'haurà de fer en el Registre General de la Universitat (edifici de Rectorat) en el termini de 20 dies naturals, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana. S'hi podran seguir les vies que indica la normativa vigent, establerta per l'article 38.4 de la Llei 30/1992, de 26 de novembre.
  
3.3. La instància haurà d'anar acompanyada amb l'expedient personal, amb detall i documentació justificativa del que s'hi expose, de manera que puguen ser valorats, si escau, pel tribunal en la fase de concurs. No s'admetrà la documentació presentada amb posterioritat a la finalització del termini de presentació d'instàncies.
  
A més, si hi concorren les circumstàncies exposades en la base 3.5.2, els aspirants hauran d'adjuntar document acreditatiu de la minusvalidesa.
  
3.4. Els drets d'examen seran de 1.956 pta, i s'hauran d'ingressar en la CAM, oficina 3191, del campus universitari de Sant Vicent del Raspeig, en el compte corrent núm. 0540004-64, encara que l'ingrés es pot fer a través d'altres oficines de la mateixa entitat bancària o d'altres entitats.
  
En la sol·licitud haurà de figurar el segell de la CAM o el justificant de la transferència. El fet de mancar aquest segell determinarà l'exclusió de l'aspirant. En cap cas la presentació i el pagament en l'oficina bancària representarà la substitució del tràmit de presentació de la sol·licitud davant l'òrgan esmentat en el temps i la forma indicades.
  
3.5. En la formalització de la instància caldrà seguir les instruccions següents:
  
3.5.1. En el requadre «Forma d'accés» cal posar «L» .
  
3.5.2. Els aspirants amb minusvalideses ho hauran d'indicar en la sol·licitud marcant amb una "X" el requadre 6, i sol·licitar, expressant-ho en el requadre 7, les possibles adaptacions de temps i mitjans per a la realització de l'exercici. Així mateix, hauran de concórrer a l'exercici o als exercicis per als quals es concrete l'adaptació amb el corresponent certificat acreditatiu de la minusvalidesa i/o la discapacitat, a fi de fer efectiva, si escau, la petició.
  
3.5.3. Caldrà consignar l'idioma a què es refereix una de les fases del segon exercici en el requadre A de l'epígraf «Dades que cal consignar segons les bases de la convocatòria" de la sol·licitud».
  
3.6. Els simples errors de fet que es puguen deduir com a tal podran reparar-se en qualsevol moment, d'ofici o a petició de la persona interessada.
  
4. Admissió d'aspirants
  
4.1. Una vegada haja expirat el termini de presentació d'instàncies, el gerent de la Universitat d'Alacant dictarà resolució en el termini màxim d'un mes, que es publicarà en els taulers d'anuncis de la Universitat, en la qual, a més de declarar aprovada la llista provisional d'admesos i exclosos, s'arreplegaran el lloc, la data i l'hora de començament dels exercicis i la relació dels aspirants exclosos amb la indicació de les causes d'exclusió. En la llista hauran de constar-ne en tot cas els cognoms, el nom i el número del document d'identitat.
  
4.2. Els aspirants exclosos disposaran d'un termini de 10 dies naturals comptadors a partir de l'endemà de la publicació de la resolució per a poder reparar el defecte que n'haja motivat l'exclusió.
  
En finalitzar el termini de reparació dels defectes, es publicarà la llista definitiva d'admesos i la composició del tribunal, i contra aquesta resolució podrà interposar-se un recurs ordinari en el termini d'un mes a partir del dia següent al de la seua publicació davant el rector de la Universitat, que serà qui ho resoldrà.
  
4.3. En tot cas, a fi d'evitar errors i en el supòsit que se'n produesca cap, per a possibilitar-ne la reparació en el temps i la forma adients, els aspirants hauran de comprovar fefaentment no sols que no figuren en la relació d'exclosos, sinó també que els seus noms consten en les pertinents relacions d'admesos.
  
5. Tribunals
  
5.1. Els membres del tribunal i els seus assessors estan subjectes als motius i les causes generals d'abstenció previstes pels articles 28 i 29 de la Llei 30/1992.
  
Així mateix, els aspirants podran recusar els membres del tribunal si hi concorren els supòsits previstos en aquesta base.
  
5.2. Amb anterioritat a l'inici de les proves selectives, si s'escau, es publicarà resolució amb el nomenament de nous membres del tribunal en substitució dels que perderen tal condició.
  
5.3. Prèviament a la convocatòria del president, es constituirà el tribunal amb l'assistència del president i el secretari i de la meitat, almenys, dels seus membres titulars o suplents. La sessió de constitució s'haurà de fer en el termini màxim de 30 dies a partir de la designació i un mínim de 2 dies abans de la realització del primer exercici.
  
A partir de la seua constitució, el tribunal, per a actuar vàlidament, requerirà la presència de la majoria dels seus membres, titulars o suplents.
  
5.4. Dins la fase d'oposició, el tribunal resoldrà tots els dubtes que puguen sorgir en l'aplicació d'aquestes normes i tot el que calga fer en els casos no previstos.
  
5.5. El tribunal podrà disposar la incorporació als seus treballs d'assessors especialistes per a les proves corresponents dels exercicis que consideren pertinents; aquests es limitaran a prestar la seva col·laboració en les especialitats tècniques respectives. La designació d'aquests assessors haurà de comunicar-se al rector de la Universitat.
  
5.6. El tribunal qualificador de les proves haurà d'adoptar les mesures oportunes per a garantir que els exercicis de la fase d'oposició siguen corregits sense que es conega la identitat dels aspirants. Els opositors que presenten els fulls d'examen amb noms, traços, marques o signes que permeten conèixer la seua identitat seran exclosos.
  
5.7. El tribunal haurà d'adoptar les mesures necessàries perquè els aspirants amb minusvalideses disposen d'unes condicions similars per a la realització dels exercicis que la resta dels participants. En aquest sentit, s'establiran les adaptacions possibles de temps i mitjans per a fer els exercicis per a les persones amb minusvalideses que ho sol·liciten de la manera prevista en la base 3.5.2.
  
5.8. A l'efecte de comunicació d'altres incidències, el tribunal tindrà la seu en la Unitat de Selecció i Formació de la Universitat d'Alacant, campus de Sant Vicent del Raspeig, telèfon 14 217 32 99, ext. 3939.
  
5.9. El tribunal tindrà la categoria prevista per la normativa vigent sobre indemnitzacions per raó del servei.
  
5.10. El tribunal no podrà declarar, en cap cas, que han obtingut plaça un nombre superior d'aspirants que el de places convocades. Qualsevol proposta que contravinga el que hi ha establert serà nul·la de ple dret.
  
6. Desenvolupament dels exercicis
  
6.1. Els exercicis tindran lloc a les dependències de la Universitat d'Alacant, Campus de Sant Vicent. El primer exercici es farà en el lloc, la data i l'hora que s'establesca en la Resolució a què es refereix la base 4.3.
  
6.2. Després de la realització de cadascuna de les proves, el tribunal farà pública, en els locals en què hagen tingut lloc i en l'edifici de Rectorat d'aquesta Universitat, la llista d'aspirants que les hagen superades.
  
6.3. En cada exercici, els aspirants hauran d'acreditar la seva identitat exclusivament mitjançant la presentació del DNI, del passaport o del permís de conduir per als aspirants de nacionalitat espanyola. Les persones nacionals de països membres de la Comunitat Europea hauran d'acreditar la seua identitat mitjançant el document original que s'expedesca a aquest efecte en el país del qual són nacionals. Si algun dels aspirants no compleix aquest requisit serà exclòs de les proves. En cap cas no seran vàlides les còpies o fotocòpies d'aquests documents.
  
Els membres del tribunal i el personal col·laborador d'aquest no permetran l'accés a les sales en què es facen els exercicis de les persones que no complesquen els requisits anteriors, ni de les que hi compareguen una vegada haja conclòs la crida dels aspirants convocats.
  
6.4. En qualsevol moment, els membres del tribunal podran requerir els aspirants a fi que acrediten la seua identitat.
  
6.5. Els aspirants seran convocats per a cada exercici en crida única; seran exclosos de l'oposició els qui no hi compareguen, tret dels casos de força major, degudament justificats i valorats pel tribunal.
  
6.6. El tribunal publicarà els successius anuncis de realització del segon exercici i els posteriors en els locals en què haja tingut lloc el primer i en la seu del tribunal assenyalada en la base 5.8 i per qualssevol altres mitjans si es considera convenient per a facilitar-ne la màxima divulgació, almenys amb vint-i-quatre hores d'antelació a l'assenyalada per al començament d'aquests. Quan es tracte del mateix exercici, l'anunci serà publicat en els locals en què haja tingut lloc, en la seu del tribunal, i per qualsevol altre mitjà si es considera convenient, almenys amb dotze hores d'antelació. La convocatòria conjunta de tot el procés selectiu haurà de complir aquest requisit.
  
6.7. En qualsevol moment del procés selectiu, si el tribunal té coneixement que algun dels aspirants no està en possessió de la totalitat dels requisits exigits per aquesta convocatòria, amb l'audiència prèvia de la persona interessada, haurà de proposar la seua expulsió al rector de la Universitat, i comunicar les inexactituds o les falsedats formulades per l'aspirant en la sol·licitud d'admissió a les proves selectives, a l'efecte procedent.
  
Contra l'exclusió de l'aspirant es podrà interposar recurs ordinari davant la mateixa autoritat indicada en el paràgraf anterior.
  
7. Llista d'aprovats
  
7.1. En acabar el procés de selecció, el tribunal farà públiques, en el lloc o en els llocs de realització de l'últim exercici i en la seu del tribunal, la relació d'aspirants aprovats per ordre de puntuació obtinguda, amb indicació del document d'identitat, d'acord amb el que disposa la base 1.3.4.
  
El president del tribunal enviarà còpia certificada de la llista final d'aprovats al rector de la Universitat, en la qual especificarà les dades establertes en el paràgraf anterior.
  
7.2. En cas d'empat, l'ordre s'establirà segons la major puntuació obtinguda pels aspirants en el tercer exercici de la fase d'oposició. Si aquesta continua, pel de major puntuació en el primer exercici i, si així i tot continua, s'hi aplicarien successivament els resultats obtinguts en el segon exercici i en la fase de concurs.
  
8. Presentació de documents i nomenament de funcionaris
  
8.1. En el termini de 20 dies naturals, comptadors des de l'endemà al dia en què es facen públiques les llistes d'aprovats en el lloc o llocs d'examen, els opositors aprovats hauran de presentar en el Registre General de la Universitat els documents següents:
  
A) Fotocòpia del document d'identitat o un certificat de naixement expedit pel registre civil corresponent.
  
B) Fotocòpia compulsada del títol acadèmic exigit en la base 2.1.3.
  
C) Declaració jurada o promesa de no haver estat separat mitjançant expedient disciplinari de cap administració pública ni trobar-se inhabilitat per a l'exercici de funcions públiques, segons el model que figura com a annex II a aquesta convocatòria.
  
D) Certificat mèdic acreditatiu de no patir cap malaltia o defecte físic o psíquic que impedesca l'exercici de les funcions corresponents, expedit per l'organisme competent de la comunitat autònoma o pels serveis provincials del Ministeri de Sanitat i Consum.
  
8.2. Els qui, dins el termini fixat, i tret dels casos de força major, no presenten la documentació, o si de l'examen d'aquesta es dedueix que manca d'algun dels requisits assenyalats en la base 2.1, no podran ser nomenats funcionaris i quedaran anul·lades les seues actuacions, sense perjudici de la responsabilitat en què hagueren incorregut per falsedat en la sol·licitud inicial.
  
8.3. Els qui tinguen la condició de funcionaris de carrera estaran exempts de justificar documentalment les condicions i la resta de requisits ja provats per a obtenir el seu nomenament anterior, i hauran de presentar certificat del ministeri o de l'organisme de què depenguen per a acreditar la condició de tal, amb expressió del nombre de triennis i de l'import, com també la data del seu compliment.
  
Igualment, hauran de presentar, en cas de pertànyer a un cos o una escala inferior a la que es convoca, l'acreditació de la titulació referida en la base 8.1.B).
  
8.4. Els qui superen les proves selectives hauran d'acreditar els seus coneixements de valencià amb la presentació del certificat d'estar en possessió del nivell elemental, expedit per la Junta Qualificadora de Coneixements de Valencià de la Generalitat Valenciana. Els qui no reunesquen aquest requisit, hauran d'obtenir aquest títol en un termini de tres anys, comptadors des de la data de superació del procés selectiu, perquè el seu nomenament tinga caràcter definitiu.
  
8.5. Per resolució de l'autoritat convocadora i a proposta del tribunal qualificador, es farà el nomenament de funcionaris en pràctiques a favor dels aspirants a què es refereix la base 1.3.4, amb determinació de la data en què començarà a tenir efecte aquest nomenament.
  
La proposta de nomenament haurà d'acompanyar-se amb fotocòpia del document d'identitat o el seu corresponent per a les persones nacionals d'estats membres de la Comunitat Europea i de l'exemplar de la sol·licitud de participació en les proves.
  
8.6. Una vegada acabat el procés selectiu, els qui l'hagen superat, el nombre dels quals no podrà excedir en cap cas el de places convocades, seran nomenats, a proposta del tribunal qualificador, funcionaris de carrera mitjançant resolució del rector de la Universitat d'Alacant. Aquest nomenament serà publicat en el Diari Oficial de la Generalitat Valenciana.
  
8.7. La presa de possessió dels aspirants aprovats es farà en el termini d'un mes, comptador des de la data de publicació del seu nomenament en el Diari Oficial de la Generalitat Valenciana.
  
9. Norma final
  
9.1. La convocatòria i les seues bases i tots els aspectes administratius que es deriven d'aquesta i de les actuacions del tribunal podran ser impugnats per les persones interessades en els casos i la forma previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
9.2. L'administració, si s'escau, podrà revisar les resolucions del tribunal segons el que preveu la norma esmentada.
  
Alacant, 25 de febrer de 1999.- El gerent: Luis G. Ramos Gutiérrez.
  
Annex I
  
1. Definició, camp d'actuació i elements bàsics de cartografia: escales, projeccions geogràfiques variables (geogràfiques, estadístiques i visuals) representació i lectura de dades.
  
2. Producció cartogràfica i principals organismes de producció cartogràfica a Espanya i a la Comunitat Valenciana.
  
3. Antecedents històrics de la cartografia a Espanya.
  
4. Ús de la fotografia aèria, nocions de fotointerpretació i característiques dels equips implicats.
  
5. La cartografia digital a Espanya i a la Comunitat Valenciana: productes i organismes implicats. Els sistemes d'informació geogràfica a Espanya i a la Comunitat Valenciana: aplicacions i organismes implicats.
  
6. Definició i elements dels sistemes d'informació geogràfica.
  
7. Els sistemes d'informació geogràfica a la universitat espanyola: administració, ensenyament i investigació.
  
8. Sistemes de posicionament global, sistemes d'informació geogràfica i equips implicats.
  
9. Organització dels equips d'una aula. La informació geogràfica d'una aula i un laboratori de sistemes d'informació geogràfica i cartografia automatitzada.
  
10. Equips humans implicats en l'ús dels sistemes d'informació geogràfica: gestors, analistes i usuaris. Últimes tendències referides als usuaris.
  
11. Llei de Règim Jurídic de les Administracions Públiques i del Procediment Administratiu Comú: de l'activitat de les administracions públiques. Abstenció i recusació. Iniciació, ordenació, instrucció i finalització del procediment.
  
12. La Llei de Reforma Universitària: creació, règim jurídic i estructura de les universitats. El Consell d'Universitats.
  
13. L'Estatut de la Universitat d'Alacant: estructura, òrgans de govern: col·legiats i unipersonals. Classes i règim jurídic del professorat i del personal d'administració i serveis. Règim econòmic i financer. Patrimoni. Pressupost. Finançament i control.
  
14. La Llei de la Funció Pública Valenciana: el personal al servei de la Universitat d'Alacant. Adquisició i pèrdua de la condició de funcionari. Situacions administratives. Drets i deures. Incompatibilitats.
  
15. La Llei d'Incompatibilitats.
  
Annex II
  
Senyor/a ,
  
amb domicili a
  
i amb document d'identitat número
  
declare sota jurament o promet, a l'efecte de ser nomenat/da funcionari/ària,
  
que no he estat separat/da del servei de cap de les administracions públiques i que no em trobe inhabilitat/da per a l'exercici de funcions públiques.